Bréf um útdeilingu verðmæta, Gordon B, bananalýðveldi o.fl.

Ríkið vill sitt

Ég er búinn að starfa sjálfstætt í næstum fimmtán ár á Akureyri. Ég hef aldrei séð ástandið jafn slæmt og það er núna. Til að mynda krefst ríkið staðgreiðslu, virðisaukaskatt, launatengd gjöld á réttum tíma og beita alvarlegum viðurlögum ef þú greiðir ekki á réttum tíma (10% álag á tíu dögum fyrir utan dráttarvexti) alveg ÓHÁÐ því hvort þú hafir fengið greitt eða ekki. Ef þú tekur yfirdrátt til þess að brúa bilið þá eru þeir vextir nánast 30% í dag og reiknast mánaðarlega. Miðað við hversu há skattbyrðin er hér á landi og hversu hversu stýrivextir eru háir – þá er svo lítið eftir til að lifa og viðhalda rekstri. Þegar greiðsluflæðið stoppar svona þá fitna púkarnir á fjósabitanum (innheimtu lögfræðingar og viðlíka púkar).

Svo þarf líka að greiða lífeyrissjóðsskatt (12%) sem myndar engar eignir heldur aðeins réttindi sem fyrnast við dauða eða 18 ára aldur barna. Hvernig gat þetta orðið svona? Er þjóðarfitan orðin svona íþyngjandi?

- - -

Sofnum í kreppu en vöknum í góðæri

Ég mátti til með að deila þessu með þér, þar sem þú hefur nú tekið við af Sigurði G Tómassyni í þjóðarsálinni. :-)

Ég vinn í þjónustufyrirtæki. Hér fyrir skömmu var ákveðið að halda fund um hvernig áhrif ástandið hefur á starfsandann. Fundarstjóri blés á kreppuna og lagði áherslu á bjartsýni. Slíkt er góðra gjalda vert, en grunnur ræðunnar var að fjölmiðlar væru að ala á kvíða. Við venjulega fólkið ættum síst að taka þetta inn á okkur. Við gætum hvort eð er engu breytt. Lagt var til að hætta að sökkva sér í fréttir og hneykslast á ástandinu. Þetta gerði okkur bara þunglynd. Vatnskælisspjall um kreppu væri truflandi og óþarft. Svo væri hvort eð er engin kreppa í raun! Við hefðum enn í okkur og á, og lifðum ágætlega. Nú væri mikilvægt að taka öllu með ró og bíða storminn af sér.

Þetta skildi eftir spurningar hjá mér. Eigum við aldrei að taka neitt inn á okkur? Hvenær getur rödd okkar breytt þjóðfélaginu ef ekki einmitt nú? Afhverju er fólk að drífa sig í að mæla kreppuna með einhverjum stikum þegar við erum rétt á bjargbrúninni? Er svona hugsunarháttur ekki hluti ástæðunnar fyrir ójöfnuðinum? Fólk með rör á augunum, sér bara sitt og er sama um hvað er að gerast hjá öðrum? Hvernig fékk fólk þá hugmynd að það þurfi ekki að vinna sjálft í málum sem snýr að þeim?

Nú hef ég jafnmiklar áhyggjur af ástandinu og áður, en nú skammast ég mín fyrir að spila ekki með góða liðinu. Hef skoðanir mínar meira fyrir mig því ég vil ekki að mín sé minnst sem „leiðinlega gaursins“ þegar næsti niðurskurður byrjar.

Þeir segja að afneitun sé fyrsta stig hryggðarinnar.

- - -

Hver fær hvað?

Ég er eins og margir landar mínir er gjörsamlega kjaftstopp yfir framferði svo margra síðustu árin. En nú er ekki tími til að dvelja við það heldur verður að snúa vörn í sókn og halda áfram. Það sem brennur á mér þessa dagana er að ég vil endilega að það verði gerð nákvæm athugun á því hver á hvað í þessu landi. Þar er ég fyrst og fremst að hugsa um það fólk sem nú fær það vald í hendur að úthluta líflínum til fyrirtækja sem róa lífróður. Ríkisstjórn, skilanefndir, stjórn Seðlabanda Íslands og bankastjórar verða að gefa upp hvað þeir eiga? Fjármálaráðherra snéri út úr fyrir fréttamanni fyrir nokkrum mánuðum og sagði þetta sitt einkamál. Fólk sem er í opinberum störfum á ekki að sleppa á þennan hátt. Það hlýtur að vera hægt að komast að þessu í gengum skattkerfið eða skráningu einhversstaðar. Til að við getum treyst þessu fólki verðum við að vita að það hygli ekki sínum fyrirtækjum á kostnað annarra. Ég trúi engum fagurgala lengur. Ég vil bara tölulegar staðreyndir um eignarhald og svo vil ég að fjölmiðlar birti nákvæmar upplýsingar um það hvaða fyrirtæki fá hvaða ívilnun eða fyrirgreiðslu hjá ríkinu.

Ef þú hefur tækifæri til að finna þessar upplýsingar eða koma þessari ábendingu til einhvers sem gæti gert það væri ég þakklát og teldi þetta land heldur skárra og minna spillt en það er í dag!

- - -

Gildra IMF

Enginn virðist hafa spurt þeirrar augljósu spurningar hvort Ísland hafi verið leitt í hálfgerða gildru varðandi IMF.

Ef stoppa á lánið vegna þrýstings frá Bretum eða Niðurlendingum, þá verður að hafa í huga að við búið er að setja svotil óbærilegan bagga á skuldara þjóðarinnar með vaxtahækkuninni, sem við þurftum að framkvæma SAMKVÆMT skilmálum IMF. Ef við erum búin að gera þetta, en lánið er stöðvað vegna þrýstings frá óvinaþjóðum, þá er ekki hægt að segja að nein lógík sé í þessu lengur.

Hver lýgur minnst? Það væri gaman að vita það.

- - -

Það sem erlendir fréttamenn segja

Undanfarnar tvær vikur hef ég verið í fjölmörgum viðtölum við erlenda frétta og blaðamenn sem almennur íbúi og verslunareigandi um gjaldþrot Íslands.

Mér liggur á hjarta að láta þig vita, að samkvæmt þeim fjölmörgu blaðamönnum og sérfræðingum sem hafa komið til Íslands eru skilyrði Alþjóðagjaldeyrissjóðsins um lánveitingu til Íslands mjög skýr: að núverandi ríkistjórn segi af sér og kosið verði um nýja.

Allir þeir blaðamenn segja mér að það sé alvitað að enginn evrópuþjóð muni lána Íslendingum miðað við þær skýrslur sem margir sérfræðingar hafa ritað til ESB landa um gjaldþrot Íslands. Þar trónir efst á blaði óhæfni Íslenska ríkisstjórnarinnar sem sannað þykir með viðbrögðum sínum.

Þeir trúa því að öll lán sem veitt yrðu myndu hverfa í misheppnuðum fjármálagjörningum seðlabankans og annara ríkisbanka sem á endanum myndi setja þjóðina á enn verri stað en nú.

Þetta er því langt frá því að vera kúgun eins og ýmsir geta sér til um.

En það útskýrir þó þagnarbindindi ríkistjórnarinnar til okkar varðandi viðræður og skilmála AGS.

Aðrar þjóðir ásamt okkur, þegnum landsins bíðum áttekta eftir þeirri stjórnmálamanneskju sem mun leggja til skýra framtíðarstefnu með auknu gagnsæi, skilvirkni, heiðarleika og auknu alþjóðasamstarfi.

Við sem þjóð höfum aldrei verið eins einangruð, núverandi ríkistjórn er álitin af öllum nágrannaþjóðum hættuleg, ótraustverðug og spillt.

Þau furða sig líka yfir meðvirkni almennings.

Vildi bara láta þig vita hvert orð götunnar væri í allri Evrópu.

- - -

Gat Gunnar ekki sagt nei?

Í aðalstjórn Kaupþings voru auk Sigurðar Einarssonar, Ásgeir Thoroddsen hrl -Pacta-, Bjarnfreður Ólafsson hdl -Logos-, Brynja Halldórsdóttir -Norvik-,Hjörleifur Jakobsson -Egla-, Lýður Guðmundsson -Bakkavör-, Gunnar Páll frá VR auk eins Dana og eins Svía. Sigurður Jónsson löggiltur endurskoðandi og KPMG fóru með endurskoðunarmál fyrir Kaupþing.

Spurning hlýtur að vera; Voru ekki viðhafðir lýðræðislegir stjórnunarhættir í stjórn Kaupþings? Munnlegt lögfræðiálit í svona veigamiklu máli getur varla talist merkilegur pappír, þegar lögmennirnir Ásgeir Thoroddsen hrl og LOGOS maðurinn Bjarnfreður Ólafsson hdl eru við stjórnarborðið.

Gat Gunnar Páll ekki sagt NEI við tillögunni sem lá fyrir stjórn Kaupþings um afskriftirnar til starfsmannanna?

Seðlabanki áætlar að fasteignaverð lækki um 40%. Liggja fyrir áhrif þessa á tekjur ríkissjóðs og mun Fasteignamat ríkisins hafa þetta sem viðmið við eignamat sitt nú um næstu mánaðarmót. Ljós í myrkrinu ef fasteignagjöld eru að fara að lækka um 40%.

Já og nú er Halldór Kristjánsson fv bankastjóri Landsbankanns ráðgjafi hjá Fjármálaeftirlitinu.

- - -

Gordon Brown

Nú langar mig ekkert sérstaklega að taka upp hanskann fyrir Gordon Brown, en…

Mig grunar að ef ég væri Breti sem sett hefði sparnaðinn minn inn á Icesave reikning þá væri ég gjörsamlega froðufellandi af reiði. Ég myndi krefjast þess að bresk stjórnvöld notuðu öll úrræði sem þeim standa til boða til að ná peningunum mínum aftur. Mér væri slétt sama hvað lagaheimildirnar heita sem eru notaðar. „Anti-Terrorism, Crime and Security Act 2001“ eða eitthvað annað, skiptir ekki máli.

Þetta var vissulega harkaleg aðgerð sem kemur sér gríðarlega illa fyrir banka, fyrirtæki og almenning á Íslandi, en Gordon Brown var ekki kosinn til að gæta hagsmuna Íslendinga.

Mig grunar líka að ef málum væri akkúrat öfugt farið, þá værum við með nákvæmlega sömu kröfur á Geir Haarde, að hann gerði allt sem í hans valdi stæði til að tryggja hagsmuni íslensks almennings. Það þarf enginn að telja mér trú um annað.

- - -

Þriðji möguleikinn

Gunnar í VR sagði í viðtali við Sigmar í Kastljósi í gær að þeir í stjórn Kaupþings hefðu bara haft tvo möguleika og báða vonda.

1. Að leyfa starfsmönnum að selja bréfin og þá færi bankinn líkast til á hausinn.

2. Að fella niður persónulegar ábyrgðir, sem væri ekki svo slæmt því veð í bréfunum sjálfum hefðu átt að nægja, enda töldu þeir að bankinn stæði traustum fótum. (Þessi leið var valin til að verja hagsmuni allra)

Í þessu ‘gleymist að geta þess að þriðji möguleikinn var einnig fyrir hendi, sem sagt sá að halda ástandinu óbreyttu, ekki selja bréfin og ekki breyta ábyrgðum. (Ef þessir menn hefðu í raun trúað á bankann þá hefði engu skipt þótt persónulegar ábyrgðir væru til staðar…)

Þessi gjörningur þeirra þýðir því að þeir sjálfir töldu bankann í mikilli hættu … sannar það í raun – og voru ekki að verja hagsmuni allra heldur koma líklegu tjóni af starfsmönnum yfir á aðra hluthafa og á endanum landsmenn alla…

- - -

Að sitja af sér veðrið

Þegar Alþingismenn sjálfir eru farnir að kvarta undan því að þurfa að dúsa

á bekknum allan leikinn, þá er von að pöplinum sárni. Sé langlundargeð

almennings mikið þá hlýtur seiglan í Geir H. Haarde að vera einsdæmi.

Einurðin sem hann hefur sýnt í að gera helst ekki neitt nema sitja af sér

veðrið, ríður hreinlega ekki við einteyming.

Því miður er bara ekki rétti tíminn til að híma í höm núna. Á meðan

klukkan tifar, fölnar sönnunargeta yfirvalda á meintum brotum kaupahéðna

dag frá degi. Er það kannski markmiðið hjá Geir? Að sitja á botninum og

láta málin rúlla þangað til enginn nennir að röfla lengur?

Það skiptir ekki máli hvað hann segir oft að öllum steinum verði velt við,

ef hann bíður nógu lengi verða brotin horfin og fyrnd. Og aurarnir til

Tortola.

Geir blöskrar hvað fólki verður margt að umkvörtunarefni. Skiljanleg orð

frá manni sem vill fá að vera í friði – en ekki stórmannleg. Maðurinn sem

á að fara fyrir þjóðinni á slíkum hamfaratímum verður að stíga fram fyrir

skjöldu af röggsemi og grípa til aðgerða. Ekki orða heldur verka.

Geir H. Haarde mun ekki takast að leiða okkur í gegnum þessa tíma. Allt

hans tal um Hvítbók er ótímabært þar til framkvæmdir koma í stað

orðagjálfurs.

Við þurfum aðkomu allra flokka á þessum tímum, þó ekki væri nema til að

gefa stjórnendum aðhald og aga. Þetta hefur Geir ekki skilið og þess vegna

þekkir hann ekki sinn vitjunartíma.

- - -

Stjórn 365…

…er um það bil sú sama og sat í stjórn FL Group þegar mesta sukkið var á þeim bænum….þetta er ansi skemmtileg mynd af þeim öllum og allir á sömu Porcheunum:

http://gunnaraxel.blog.is/blog/gunnaraxel/entry/691858/

Stjórn FL Group: Jón Ásgeir Jóhannesson, Jón Kristjánsson, Magnús Ármann, Paul Davidson, Skarphéðinn Berg Steinarsson, Smári S. Sigurðsson og Þorsteinn M. Jónsson.

- - -

Bananalýðveldi

Af hverju segir menntamálaráðherra ekki af sér fyrir að hafa verið að gambla með mannorð og efnahag þjóðarinnar og þurfa ekki að standa skil á lánum. Ehf eða ekki ehf? Hún tapar sínu fé en það var lítill hluti af því sem hún gamblaði með sem lánsfé.

Af hverju er stjórnarandstaðan svona máttlaus? Af hverju getur Steingrímur Sigfússon ekki sagt það berum orðum að Davíð eigi að fara úr seðlabankanum.

Á þetta bara eftir að lognast allt einhvernvegin út án þess að nokkur taki ábyrgð?

Ef svo er þá er bara gott að vita það að Ísland er bananalýðveldi, kynna sér vel reglurnar og byrja að spila eftir þeim